EUROPA-KOMMISSIONEN Bruxelles, den 28.9.2022 COM(2022) 487 final 2022/0297(NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC) for så vidt angår en handelsnorm for olivenolie og olie af olivenpresserester

{SWD(2022) 309 final}



BEGRUNDELSE 1.Forslagets genstand Dette forslag vedrører en afgørelse om fastlæggelse af den holdning, der skal indtages på Unionens vegne i Medlemsrådet under Det Internationale Olivenråd ("IOC") ved den planlagte vedtagelse af to afgørelser vedrørende handelsnormen for olivenolie og olie af olivenpresserester. 2.Baggrund for forslaget 2.1.Den internationale overenskomst af 2015 om olivenolie og spiseoliven Den internationale overenskomst af 2015 om olivenolie og spiseoliven ("overenskomsten") har til formål i) at arbejde hen imod ensartethed i national og international lovgivning vedrørende de fysisk-kemiske og organoleptiske egenskaber ved olivenolier, olier af olivenpresserester og spiseoliven med henblik på at forebygge handelshindringer, ii) at gennemføre aktiviteter inden for fysisk-kemiske og organoleptiske analyser for at øge kendskabet til olivenprodukters sammensætning og kvalitetsegenskaber med henblik på konsolidering af de internationale standarder og iii) at styrke Det Internationale Olivenråds rolle som forum med stor ekspertise inden for oliven og olivenolie i det internationale videnskabelige samfund. Den nye udgave af overenskomsten trådte i kraft den 1. januar 2017. Den Europæiske Union er part i overenskomsten. 2.2.Medlemsrådet Medlemsrådet er Det Internationale Olivenråds højeste myndighed og beslutningstagende organ. Det udøver alle de beføjelser og varetager alle de funktioner, som er nødvendige for at opfylde overenskomstens mål. Som part i overenskomsten er Den Europæiske Union medlem af IOC og repræsenteret i Medlemsrådet. Medlemsrådets afgørelser træffes ved konsensus. Hvis der ikke kan opnås konsensus, vil afgørelser vedrørende handelsnormer blive vedtaget, hvis de ikke afvises af mindst en fjerdedel af medlemmerne eller af et eller flere medlemmer, som råder over mindst 100 andele. Der er i øjeblikket 18 medlemmer i IOC, og Den Europæiske Union råder over 678 af i alt 1 000 andele. 2.3.Den retsakt, der skal vedtages af Medlemsrådet IOC's eksekutivsekretariat tilsendte den 28. maj 2022 medlemmerne teksten til to afgørelser om kemi og standardisering, der skal vedtages af Medlemsrådet. Afgørelserne vil kræve ændringer af Kommissionens forordning (EØF) nr. 2568/91. Formålet med de påtænkte retsakter er en ændring af handelsnormen for olivenolie og olie af olivenpresserester og en ajourføring af en analysemetode for indholdet af voks og fedtsyreethylestere deri. Det arbejdsdokument fra Kommissionens tjenestegrene, som ledsager dette forslag, indeholder teksten til de afgørelser, den tilsvarende handelsnorm og den respektive metode, der er fremsendt af eksekutivsekretariatet. Ifølge artikel 20, stk. 3, i overenskomsten skal de kvalitets- og renhedskriterier, der er omfattet af ovennævnte handelsnorm, og som Medlemsrådet vedtager, anvendes af medlemmerne i international handel. Ifølge artikel 75, stk. 5, litra e), i Europa-Parlamentets og Rådets forordning (EU) nr. 1308/2013 skal der ved fastlæggelsen af handelsnormerne desuden tages hensyn til de standarder, der anbefales af internationale organer. Afgørelserne i bilaget vil derfor påvirke EU-retten, eftersom de vil indebære, at der skal foretages ændringer af Kommissionens forordning (EØF) nr. 2568/91. Hvis vedtagelsen af afgørelserne på IOC's 116. samling udskydes som følge af, at visse medlemmer ikke er i stand til at give deres tilslutning, vil den holdning, der er fastlagt i nærværende afgørelse, også blive indtaget på Unionens vegne inden for rammerne af en mulig procedure med henblik på vedtagelse i Medlemsrådet ved udveksling af korrespondance, jf. overenskomstens artikel 10, stk. 6, inden dets efterfølgende ordinære samling i juni 2023. 3.Den holdning, der skal indtages på Unionens vegne De afgørelser, der skal vedtages af Medlemsrådet, vil: –ændre handelsnormen COI/T.15/NC No. 3 for olivenolier og olie af olivenpresserester ved at lade bilag 1 udgå og forenkle delta-7-stigmastenol-beslutningsskemaerne

–revidere metoden COI/T.20/Do. No 28 (Bestemmelse af indholdet af voks, fedtsyremethylestere og fedtsyreethylestere ved gaskromatografi på kapillarkolonne), så den omfatter en alternativ analysemetode og nogle mindre ændringer af den eksisterende metode. Ovennævnte afgørelser har været genstand for indgående drøftelser mellem Kommissionens og medlemsstaternes videnskabelige og tekniske eksperter inden for olivenolie. Afgørelserne bidrager til den internationale harmonisering af olivenoliestandarderne og opstiller rammer, som sikrer fair konkurrence ved handel med olivenolieprodukter. De bør derfor støttes. Ovennævnte afgørelser stemmer overens med Unionens politik vedrørende handelsnormer ved afsætning af landbrugsprodukter, der er omhandlet i del II, afsnit II, i Europa-Parlamentets og Rådets forordning (EU) nr. 1308/2013. Dagsordenen for mødet i november 2022 i Medlemsrådet under IOC kan stadig blive ændret, og det er muligt, at yderligere afgørelser, som får indvirkning på EU-lovgivningen, sættes på dagsordenen. For at sikre, at Medlemsrådet under IOC kan arbejde effektivt, samtidig med at bestemmelserne i traktaterne overholdes, vil Kommissionen i god tid supplere og/eller ændre nærværende forslag, hvorved Rådet vil være i stand til at vedtage den holdning, der skal indtages vedrørende disse afgørelser. Unionens holdning er, under hensyntagen til beslutningsprocessen i Medlemsrådet under IOC, nødvendig med henblik på vedtagelsen af de afgørelser, der er omhandlet i bilaget. 4.Retsgrundlag 4.1.Proceduremæssigt retsgrundlag 4.1.1.Principper I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 4.1.2.Princippernes anvendelse på det foreliggende tilfælde Medlemsrådet er et organ, der er nedsat ved en overenskomst, nærmere bestemt den internationale overenskomst om olivenolie og spiseoliven. De retsakter, som Medlemsrådet skal vedtage, er retsakter, der har retsvirkninger. De påtænkte retsakter vil være bindende i henhold til folkeretten, jf. artikel 20, stk. 3, i overenskomsten, og vil kunne få afgørende indflydelse på indholdet af EU-lovgivningen, navnlig delegerede retsakter og gennemførelsesretsakter på grundlag af forordning (EU) nr. 1308/2013 for så vidt angår handelsnormer for olivenolie. Grunden hertil er, at i henhold til artikel 75, stk. 5, litra e), i forordning (EU) nr. 1308/2013 skal der ved fastlæggelsen af handelsnormerne tages hensyn til de standarder, der anbefales af internationale organer. Den påtænkte retsakt supplerer eller ændrer ikke den institutionelle ramme for aftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF. 4.2.Materielt retsgrundlag 4.2.1.Principper Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element. 4.2.2.Princippernes anvendelse på det foreliggende tilfælde Den påtænkte retsakts primære formål og indhold vedrører den fælles handelspolitik. Det materielle retsgrundlag for den foreslåede afgørelse er derfor artikel 207, stk. 4, i TEUF.

4.3.Konklusion Retsgrundlaget for den foreslåede afgørelse bør være artikel 207, stk. 4, sammenholdt med artikel 218, stk. 9, i TEUF. 2022/0297 (NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC) for så vidt angår en handelsnorm for olivenolie og olie af olivenpresserester

RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1)Den internationale overenskomst af 2015 om olivenolie og spiseoliven ("overenskomsten") blev indgået af Unionen ved Rådets afgørelse (EU) 2019/848 og trådte i overensstemmelse med artikel 31, stk. 2, i Rådets afgørelse (EU) 2016/1892 midlertidigt i kraft den 1. januar 2017. (2)I henhold til overenskomstens artikel 7, stk. 1, kan Medlemsrådet under Det Internationale Olivenråd ("Medlemsrådet") træffe afgørelser og vedtage henstillinger vedrørende anvendelsen af overenskomstens bestemmelser. (3)Medlemsrådet skal på sin 116. samling, der afholdes mellem den 28. november og den 2. december 2022, vedtage en afgørelse om ændring af handelsnormen for olivenolie og olie af olivenpresserester og en afgørelse om at ajourføre en analysemetode for voks og fedtsyreethylestere. (4)Den holdning, der skal indtages på Unionens vegne i Medlemsrådet, bør fastlægges, da de ændringsafgørelser, der skal vedtages, får bindende virkning for Unionen for så vidt angår den internationale handel med de øvrige medlemmer af Det Internationale Olivenråd ("IOC") og vil kunne få afgørende indflydelse på indholdet af EU-retten, navnlig handelsnormer vedrørende olivenolie, som Kommissionen har vedtaget i medfør af artikel 75 i Europa-Parlamentets og Rådets forordning (EU) nr. 1308/2013. (5)De afgørelser, der skal vedtages af Medlemsrådet, vedrører fjernelsen af bilag 1 i handelsnormen og forenklingen af delta-7-stigmastenol-beslutningsskemaerne samt medtagelsen af revision 3 af metoden til bestemmelse af indholdet af voks og fedtsyreethylestere. Afgørelserne har været genstand for indgående drøftelser mellem Kommissionens og medlemsstaternes videnskabelige og tekniske eksperter inden for olivenolie. Afgørelserne bidrager til den internationale harmonisering af normer for olivenolie og opstiller rammer, som vil sikre fair konkurrence ved handel med produkter fra olivenoliesektoren. Afgørelserne bør derfor støttes. (6)Hvis vedtagelsen af afgørelserne på Medlemsrådets 116. samling udskydes som følge af, at visse medlemmer ikke er i stand til at give deres tilslutning, bør den holdning, der er fastlagt i bilaget til nærværende afgørelse, blive indtaget på Unionens vegne inden for rammerne af en mulig procedure med henblik på vedtagelse i Medlemsrådet ved udveksling af korrespondance, jf. overenskomstens artikel 10, stk. 6, forudsat at proceduren indledes før den efterfølgende ordinære samling i Medlemsrådet i juni 2023. (7)Unionens repræsentanter i Medlemsrådet under IOC kan dog aftale tekniske tilpasninger til andre IOC-metoder eller -dokumenter, uden at Rådet træffer yderligere afgørelser, hvis de følger af ændringer knyttet til revisionen af handelsnormen for olivenolie og olie af olivenpresserester. (8)For at varetage Unionens interesser bør Unionens repræsentanter i Medlemsrådet dog have beføjelse til at anmode om udsættelse af vedtagelsen af afgørelserne om ændring af handelsnormen og metoderne til en senere samling i Medlemsrådet, hvis nye videnskabelige eller tekniske oplysninger, der fremlægges inden eller under den 116. samling, kan forventes at få betydning for den holdning, der skal indtages på Unionens vegne — VEDTAGET DENNE AFGØRELSE: Artikel 1